《教胄子四首并序 其一 直而温》
明代·林光

有生本自直，直乃质之美。直焉又加温，不养胡能尔。

水晶非不明，比玉那相似。无礼蔽斯绞，礼亦温而已。

攘羊證其父，贼恩或至此。圣德首称温，非直胡足恃。

不见径情人，躁率形动履。心路非回邪，气象终凡鄙。

文之以礼乐，温然自閒只。至宝蕴于中，著外必由里。

返照日乾乾，敢告二三子。

作者简介：广东东莞人，字缉熙。成化元年举人。通经史，得吴澄论学诸书，读之大喜。中举后，从陈献章学。初为平湖教谕，官至襄王府左长史。